Boek met prys bekroon | Netwerk24
Boek met prys bekroon
Deur Aj Opperman 07 November 2019 06:01
Die Bloemfonteiner Annerle Barnard is Donderdag (31/10) met 'n silwerprys vereer in die Afrikaanse kategorie van die Sanlam-pryse vir jeuglektuur vir haar boek Sindikaat. Die pryse is in Johannesburg oorhandig.
Derick van der Walt was die goue wenner met sy boek Toring van Jasmyn. Dit is Van der Walt se tweede goue prys in dié eerbewyse wat tweejaarliks aan nuwe manuskripte vir tienerlesers en jong volwassenes van 12 tot 18 jaar oud toegeken word.
Twee wenners (goud en silwer) word in elk van die drie kategorieë – Afrikaans, Engels en Afrika-tale (Nguni en Sotho, Tshivenda en Xitsonga) – aangewys. Die gesamentlike prysgeld is R90 000.
Barnard het 'n koerantberig oor 'n Chinese mafia gelees wat tot haar boek aanleiding gegee het. "Die onderwerp het tot my gespreek," sê Barnard.
"Dit is betreklik moeilik om vir die jeug te skryf, want jy kan hulle nie flous nie. Lesers van 15 en 16 lees ook al volwasse romans. Ek het gereken dit is 'n interessante onderwerp om te verken."
In Sindikaat word Paul (16) die teiken van die Chinese mafia wanneer hy 'n sindikaat ontdek wat bedreigde seeperdjies na die Ooste smokkel. Vir sy veiligheid stuur sy pa hom en twee vriende met vakansie na Zambië en Zimbabwe, maar die bende is agter hulle aan.
"Ek is baie, baie dankbaar om 'n silwerprys vir my tweede boek te kry. Dit is moeilik om die skryfwêreld te betree en ek is betreklik nuut in die bedryf." Inskrywings (voor 1 Junie 2020) word nou ingewag vir die 2021-Sanlampryse vir jeuglektuur. Kry vorms by www.nb.co.za.